OBH 2609/1995.
Az állampolgári jogok országgyűlési biztosának jelentése
Ügyintéző: Dr. Szathmári Réka

Az eljárás megindítása:
A panaszos Csopakon ingatlant örökölt. Az örökhagyó 1993-ban hunyt el. A hagyatéki eljárás jogerős befejezését követően 1995 augusztusában vehette át az örökös az ingatlan kulcsait. Az átvétel időpontjáig az ingatlant senki nem használta, mivel a kulcsokat a helyi polgármesteri hivatalban őrizték. Ennek ellenére a PROBIO Rt. 1993., 1994 évekre is szemétszállítási díj fizetésére szólította fel. A polgármesteri hivatal igazolta a használaton kívüliséget, ennek ellenére a szolgáltatást végző Rt. 1995-ben és 1996-ban felszólította a vitatott időszakra szóló díj kiegyenlítésére. Mivel az ügyben felmerült a jogbiztonság sérelmének veszélye, vizsgálatot indítottam.

Az ügy jogszabályi háttere:
A Polgári Törvénykönyvről szóló 1959. évi IV. törvény
„201. § (1) A szerződéssel kikötött szolgáltatásért - ha a szerződésből vagy a körülményekből kifejezetten más nem következik - ellenszolgáltatás jár.
(2) Ha a szolgáltatás és ellenszolgáltatás között anélkül, hogy az egyik felet az ajándékozás szándéka vezetné, a szerződés megkötésének időpontjában feltűnően nagy az értékkülönbség, a sérelmet szenvedő fél a szerződést megtámadhatja.”
„202. § Ha a szerződő fél a szerződés megkötésekor a másik fél helyzetének kihasználásával feltűnően aránytalan előnyt kötött ki, a szerződés semmis (uzsorás szerződés).
”387. § Közüzemi szerződés alapján a szolgáltató köteles meghatározott időponttól a fogyasztó számára folyamatosan és biztonságosan a fogyasztó igénye szerint meghatározott közüzemi szolgáltatást – így különösen gázt, villamos energiát és vizet – nyújtani, a fogyasztó pedig köteles időszakonként díjat fizetni.”

Érintett alkotmányos jog:
1949. évi XX. törvény 2. § (1) bekezdés
A Magyar Köztársaság független, demokratikus jogállam.

A vizsgálat megállapításai:
Az örökös a hagyatéki eljárás befejezéséig sem tulajdonos, sem használó nem volt. A közüzemi szolgáltatás tekintetében nem lehetett fogyasztó mindaddig, míg a kulcsok átvételével ténylegesen nem került az ingatlan birtokába.
Megkeresésünkre a Polgármesteri Hivatal felhívta a szolgáltatást végző PROBIO Rt-t és felszólította a kérdéses díj törlésére. Az Rt. tájékoztatta arról az országgyűlési biztost, hogy törli a nyilvántartott díjtartozást.

Budapest, 1998. január 7.

Gönczöl Katalin